*επικολλημένη-εικόνα.tiff*

*Αθήνα, 12 Αυγούστου 2025*

**ΕΡΩΤΗΣΗ**

**Προς τις κυρίες Υπουργούς :**

**Εργασίας και Κοινωνικής Ασφάλισης**

**Παιδείας, Θρησκευμάτων και Αθλητισμού**

**Θέμα: Πολιτική ασφυξίας στους αναπληρωτές εκπαιδευτικούς: αύξηση ενσήμων, περιορισμός ανάληψης και καθυστερήσεις πληρωμών**

Η Ομοσπονδία Λειτουργών Μέσης Εκπαίδευσης (ΟΛΜΕ), με την από 11/8/2025 ανακοίνωσή της, καταγγέλλει σειρά απαράδεκτων και εξοντωτικών μέτρων που εφαρμόζονται σε βάρος των συμβασιούχων – αναπληρωτών εκπαιδευτικών κατά την περίοδο της θερινής ανεργίας.

Με την ΚΥΑ 3511/13-03-2025 επιβλήθηκε καταβολή παροχών μέσω προπληρωμένων καρτών, με δυνατότητα ανάληψης έως 50% του ποσού σε μετρητά, κατά παράβαση της αρχής ελεύθερης διάθεσης του εισοδήματος των δικαιούχων. Το υπόλοιπο παραμένει «κλειδωμένο» για περιορισμένο φάσμα συναλλαγών μέσω POS ή ηλεκτρονικών πληρωμών, δημιουργώντας σοβαρά εμπόδια στην κάλυψη βασικών αναγκών.

Από 15/03/2025, η ΔΥΠΑ καταβάλλει παροχές όχι σε τραπεζικό λογαριασμό αλλά μέσω των ως άνω προπληρωμένων καρτών, οι οποίες απαιτούν διαδικασία έκδοσης και ενεργοποίησης και συνοδεύονται από καθυστερήσεις στην πράξη. Ο Συνήγορος του Πολίτη έχει ήδη επισημάνει ότι βασικές δαπάνες (π.χ. μίσθωμα κατοικίας) δεν είναι πρακτικά πληρωτέες με POS, εκθέτοντας τους δικαιούχους σε κίνδυνο αθέτησης υποχρεώσεων.

Με την από 23/12/2024 επίσημη ανακοίνωση του Υπουργείου Εργασίας και την έκδοση συναφών κανονιστικών πράξεων, ορίστηκε ελάχιστο κριτήριο 175 ημερών ασφάλισης στο 14μηνο για την ένταξη στην τακτική επιδότηση ανεργίας, αποκλείοντας χιλιάδες αναπληρωτές που μέχρι πρότινος κάλυπταν το προηγούμενο όριο των 125 ημερών.

Παράλληλα, η ΔΥΠΑ υλοποιεί δομημένες συνεντεύξεις για ειδικά μητρώα (π.χ. εκπαιδευτικών) βάσει Ν. 5078/2023, στο πλαίσιο πολιτικών «ενεργοποίησης ανέργων» και υποχρεώσεων καταγραφής βιογραφικών. Ενώ η διαδικασία αυτή θεσμοθετήθηκε για στοχευμένες περιπτώσεις, εκπαιδευτικά σωματεία καταγγέλλουν ότι στην πράξη λειτουργεί ως πρόσθετο εμπόδιο για την ομαλή καταβολή των επιδομάτων.

**Επειδή** οι πρακτικές αυτές αποτελούν ευθεία επίθεση στα δικαιώματα των συμβασιούχων εκπαιδευτικών, οι οποίοι εργάζονται σε καθεστώς ελαστικής απασχόλησης, καλύπτοντας πάγιες ανάγκες του δημόσιου σχολείου.

**Επειδή** η κυβέρνηση, αντί να ενισχύει την οικονομική τους στήριξη στην περίοδο ανεργίας, επιβάλλει εμπόδια, καθυστερήσεις και περιορισμούς, οδηγώντας πολλούς σε πλήρη οικονομική ασφυξία.

**Ερωτώνται οι κυρίες Υπουργοί:**

1. Σε ποιες ενέργειες θα προβούν, έστω και τώρα, ώστε να καταργηθεί η αύξηση των απαιτούμενων ημερών ασφάλισης από 125 σε 175 για την ένταξη στην τακτική επιδότηση ανεργίας, επαναφέροντας το προηγούμενο όριο;
2. Θα δοθεί άμεσα η δυνατότητα καταβολής του επιδόματος ανεργίας εξ ολοκλήρου μέσω τραπεζικού λογαριασμού (IBAN), χωρίς περιορισμούς ανάληψης και χρήσης;
3. Πώς θα διασφαλίσετε ότι η αποστολή των καρτών και η έγκριση των αιτήσεων θα ολοκληρώνονται εντός ολιγοήμερης προθεσμίας, ώστε να μη μένουν οι δικαιούχοι χωρίς εισόδημα;
4. Για ποιο λόγο εφαρμόζονται υποχρεώσεις συμπλήρωσης βιογραφικών και συμμετοχής σε συνεντεύξεις, και πότε σκοπεύετε να καταργήσετε κάθε διαδικασία που λειτουργεί ως πρόσθετο εμπόδιο στην καταβολή της επιδότησης σε αναπληρωτές εκπαιδευτικούς;

**Η ερωτούσα βουλευτής**

**Μάλαμα Κυριακή**